ยูโอบีคลอดกองทุนRMFเป้ากำไรหุ้น10-20%
บลจ.ยูโอบี เปิดตัวกองทุน RMF รูปแบบใหม่ อายุ 2 ปี ตั้งเป้ากำไรหุ้นปีแรก 10% เลิกกองทุนโอนเงินไปพักที่กองทุนออมทรัพย์เพื่อการเลี้ยงชีพ หลังมองเป้าหุ้นปีหน้า 1,150-1,200 จุด
15 ธ.ค. 2553

บลจ.ยูโอบี เปิดตัวกองทุน RMF รูปแบบใหม่ อายุ 2 ปี ตั้งเป้ากำไรหุ้นปีแรก 10% เลิกกองทุนโอนเงินไปพักที่กองทุนออมทรัพย์เพื่อการเลี้ยงชีพ หลังมองเป้าหุ้นปีหน้า 1,150-1,200 จุด
รายงานข่าวจากบริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า บลจ.ยูโอบี ได้ออกกองทุนเปิด ยูโอบี ซุปเปอร์ สไตรค์ เพื่อการเลี้ยงชีพ (UOBSSRMF) เสนอขายครั้งแรกและครั้งเดียวระหว่างวันที่ 13 – 20 ธ.ค.2553 เนื่องจากบลจ.ยูโอบี มองแนวโน้มตลาดทุนปี 2554 อาจจะอยู่ระหว่าง 1150-1200 จุด โดยมีปัจจัยสนับสนุนภายในประเทศ ได้แก่ เศรษฐกิจไทยยังเติบโตต่อเนื่องแต่ในอัตราที่ชะลอลงและผลประกอบการโดยรวมยังมีแนวโน้มโตต่อเนื่อง 
อีกทั้งมูลค่าพื้นฐานสัดส่วนราคาต่อกำไรต่อหุ้น (พีอี) และราคาต่อมูลค่าหุ้นทางบัญชี (พีบี) ยังไม่สูงมากในปี 2554 และคาดหวังเงินจากกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF ) ในช่วงปลายปีอีกด้วย
สำหรับกองทุน UOBSSRMF ซึ่งผู้ลงทุนสามารถลงทุนเพื่อนำไปใช้สิทธิลดหย่อนภาษีได้แล้ว ยังเป็นกองทุนเพื่อการเลี้ยงชีพรูปแบบใหม่ซึ่งมีการกำหนดเป้าหมายผลตอบแทนที่ชัดเจนและมีผู้เชี่ยวชาญคอยหาจังหวะการลงทุนสามารถปรับสัดส่วนการลงทุนได้
กองทุนดังกล่าว มีอายุโครงการประมาณ 2 ปี บลจ.จะทำการเลิกกองทุนก่อนครบกำหนดอายุกองทุน หากเกิดเหตุการณ์ 1.ภายในช่วง 1 ปี นับจากวันจดทะเบียน หากมูลค่าหน่วยลงทุนมากกว่าหรือเท่ากับ 11.2 บาทต่อหน่วย เป็นเวลา 5 วันทำการติดต่อกัน และในวันทำการถัดไปซึ่งจะต้องไม่เกิน 1ปี นับจากวันจดทะเบียน มูลค่าหน่วยลงทุนที่จะรับซื้อคืนอัตโนมัติให้แก่ผู้ลงทุนไม่ต่ำกว่า 11 บาทต่อหน่วยหรือผู้ลงทุนได้ผลตอบแทนประมาณ 10% และทรัพย์สินของกองทุนเป็นเงินสดหรือเงินฝากทั้งหมด
2.หลังจากช่วง 1 ปี นับจากวันจดทะเบียน หากมูลค่าหน่วยลงทุนมากกว่าหรือเท่ากับ 12 บาทต่อหน่วย เป็นเวลา 5 วันทำการติดต่อกัน และในวันทำการถัดไป มูลค่าหน่วยลงทุนที่จะรับซื้อคืนอัตโนมัติให้แก่ผู้ลงทุนไม่ต่ำกว่า 12 บาทต่อหน่วยหรือผู้ลงทุนได้ผลตอบแทนประมาณ 20% ของเงินและทรัพย์สินของกองทุนเป็นเงินสดหรือเงินฝากทั้งหมด
ทั้งนี้ หลังจากกองทุนได้เป้าหมายตามกำหนดแล้วจะโอนเงินลงทุนไปพักอยู่ในกองทุนเปิดยูโอบีออมทรัพย์เพื่อการเลี้ยงชีพ ซึ่งผู้ถือหน่วยลงทุนสามารถจะลงทุนอยู่ในกองทุนนี้หรือโอนย้ายไปยังกองทุนอื่นได้ตามความต้องการ ขณะเดียวกันหาก 2 ปี กองทุนยังไม่ได้กำไรตามเป้าก็จะปิดกองทุนและโอนเงินไปยังกองทุนเปิดยูโอบีตราสารทุนเพื่อการเลี้ยงชีพ
บลจ.ยูโอบียังได้จัดโปรโมชั่นสำหรับผู้ลงทุนที่ลงทุนในกองทุนเปิดยูโอบี ซุปเปอร์ สไตรค์ เพื่อการเลี้ยงชีพ (UOBSSRMF) สามารถนำยอดเงินลงทุนไปรวมกับกองทุนเปิด ยูโอบี หุ้นระยะยาว (UOBLTF) และกองทุนเปิด ยูโอบี ตราสารทุน เพื่อการเลี้ยงชีพ (UOBEQRMF) เพื่อแลกรับของสมนาคุณในรายการส่งเสริมการขายเป็นบัตรกำนัลโลตัส มูลค่าตั้งแต่ 100 – 15,000 บาท โดยมีเงื่อนไขตามที่บริษัทกำหนด